
Nae want o siller for the 
Gaelic. 

For a guid wee while noo, the Scottish Office 
haes been giein a guid haw-bee or twa tae the 
Gaelic leid. It stertit wi mullions o punds for 
Gaelic braidcastin, than siller for Gaelic 
nursery scuils follaed wi Gaelic medium 
laimin. Forby aw that Gaelic wis pit forrit 
as a subjeck for laimin in its ain richt in 
monie scuils an nicht-scuils. Mair raicent, 
Brian Wilson haes proponed the Scottish 
Office pittin up anither £10,000 tae gie a Uft 
tae Gaelic singers an musicians an pit a haun 
tae than- abeelitie tae bring thair Gaelic 
cultural music an sang intae mair an mair 
pubs an clubs aw ower Scotland. Het kail 
noo fae the Scottish Office is that Brian 
Wilson is giein a guid thocht tae pittin forrit 
mair siller tae pey for a feasabeehtie study 
anent the ploy tae estaiblish a Gaelic 
Education Centre on the Isle of Islay. This 
centre, we unnerstaun, wad form pairt o the 
proponed new Univairsitie o the Hielans an 
Islands. The hettest kail yet tho is that forby 
haein Gaelic medium laimin units athin 
normal primary scuils, the Meenister for 
Gaelic is proponin tae set up dedicatit Gaelic 
medium primary scuils in aw Scotland’s 
cities an thare e’en talk an aw anent Gaelic 
medium laimin units in saicondary scuils in 
the oncome. 

Noo, we’r shuir we speik for aw the Scots 
leid upsteerers whan we threap we dinna 
gmdge oor Celtic brithers ae baw-bee o this 
siller an we howp thai get a guid muckle man- 
in the oncome but, we wadna be aefauld gin 
we didna awn tae bein a wee bit chawed 
ower the Scots leid no getting the same lift 
fae the same Scottish Office. Whaur did the 
mither tung miss oot? 

Gin the siller wis daled oot tae the twa leids 
in the same proportion tae the General 
Register Office (Scotland)’s threapin o hoo 
monie fowk speik ilka language the day, 
Scots wad hae tae get peyed aboot twintie- 
three times the siller gien tae Gaelic. Syne 
this wad gie Scots a soum no wantin muckle 
for a quarter-bilhon pund, thare no muckle 
chance o us getting thon but, wha wadna 
sattle for Scots bein eeksie-peeksie wi Gaelic 
- tae stert wi oniewey? 

Scots Tung campaines, in the bygane, tae 
fleetch the fower TV braidcasters (BBC, 
STV, Grampian an Border) tae hae some 
Scots language programs haes aye kythed a 
wheen excaises an in parteeclar, the fack that 


the Goverment siller helps tae pey for the 
Gaelic programs thai braidcast an Scots disna 
hae sic a lift. Cuid we no fleetch the 
Scottish Office an Sam Galbraith tae pey for 
or subsidise the BBC an the ither TV 
companies tae braidcast a jint news, sports 
news an wather program in Scots ilka day? 
Wad that no gie the Scots language a muckle 
stert alang the gate tae respectabeelitie an set 
the leid’s snawba rowin doon the brae? We 
dinna threap that Scots Tung shuid dae this 
fleetchin on its lane but that we shuid hae a 
jint maucht alang wi aw the ither Scots leid 
upsteerer associes an cums. AibUns we 
shuid be haein a thocht noo on hoo tae big up 
a mair formal infrastmcture amang us aw 
juist in case some siller dis come oor wey 
insteid o gaun strecht tae the braidcasters. 
We wad hae a want for some kiima setup that 
cuid haunle an dale oot siller or wad 
oniebodie lippen the likes o the SAC tae dae 
sic a thing tae oor likin??? 


We onlie gae by this wey the yince sae, gin 
ye dinna mak yer merk the day, the warld 
micht nivver hear tell o ye. 


The Scots Speikers Curn 
Glesca - Wab-steid. 

http://www.ndirect.co.uk/~love/ 

Faurer tae the wittins gien lest week anent the 
Scots Speikers Cum’s new wab-steid, we’v 
haed an inveet fae thaim tae E-mail a copie o 
Scots Tung Wittins ilka month tae David 
Gray, thair wab-maister. Thai’v gien us a 
bode tae hae oor ST Wittins eikit tae the 
wab-steid sae that oniebodie cuin doonload 
an prent it oot thirsels. We’r richt behauden 
tae oor Glesca feres for this guid-willie bode 
an a copie o Scots Tung Wittins Nummer 50 
haes been E-mailed areddies an is noo eikit 
tae thair wab-steid. 

Independence for Book 
Trust Scotland. 

Come Huntie-gowk this year, Book Trust 
Scotland, that haes been thirlt tae the Book 
Neist Forgaitherin 

Mon. 27t Aprile 1998 
7.30pm tae 9.00pm Comatee Rm. C. 

_ _ Brunton MJih— 

Trust in London as juist a brainch office in 
Scotland syne 1956, growes up an pits on the 

claes o full independence athin Scotland. 
Wi £200,000 o siller fae the Scottish Airts 
Cooncil, an suin tae be its ain maister, the 
Book Trust Scotland haes a guid gaun 
naitional identitie an ettles tae forder the 
pleesures o a guid buik an readin in genral 
ower the hail o Scotland. It ettles an aw tae 
big up the ingate tae buiks athin aw the airts 
o Scottish society. Bi wey o the press 
witterins, it furthsets leeterarie guidals, 
witterins haun-bills, poetrie postcairds an 
posters in EngUsh, Gaelic an Scots an 
tyauves awa in the backgrund o the Scottish 
airts warld athoot onie carfuffle. 

Furthsettin o new buik anent 
the Scots Language in 
Eddication. 

THE SCOTS LANGUAGE: 

ITS PLACE IN EDUCATION 

EDITORS : LIZ NIVEN & ROBIN JACKSON 

16 chapters anent the Scots Language in our schools 
Crrltural, educational & institutional perspectives 
from educationists throughout Scotland and beyond 


‘This volume will provide a rich source oj material for debate 
and discussion about the place of Scots within and beyond the 
curriculum in the years ahead .' 

Ministerial foreword by Sam Galbraith, MP.Ministerfor the 
Arts and Cultural Heritage at the Scottish Office 


Books available from: 

bookshops and 
Scottish Book Source 

137 Dundee Street 
Edinburgh EH 11 IBO 
ISBN 1 872054 50 1 Price £11.95 

The abuin new buik is set tae hae its formal 
lench at 5.30pm Friday 20t. Mairch at the 
Hunterian Museum, Univairsitie o Glesca bi 
thon Univairstie’s Professor Graham Caie. 
Furthsettin o the buik comes at yin o the 
maist kenspeckle times in oor Scottish 
historic that taks in the re-foondin o oor ain 
Scottish Pairliament. Yin o the bindin 
threids that tins throu this buik is hoo the 
Scots language is a necessar keystane that 
bauds oor naitional heritage an cultur 
thegither an hoo it shuid be biggit up stieve 
an growthie an traisured bi aw. 

In his forescrieve tae the buik, Sam 
Galbraith, MP, Meenister for the Airts an 
Cultural Heritage at the Scottish Office, says, 
“This buik wull fend a weel-gaithert funtain 
o graith for flytin an chawin the fat ower 












anent the staunin o Scots athin an ayont the 
curriculum in the years tae come.” (Owerset 
intae Scots hi STW.) 

Professor Caie says, ...this braw ingaitherin 
o essays is gey walcome, no juist in the warld 
o eddication, but in the hail o the kintra an 
aw.” (Owerset hi STW.) Yin o the 
contreebutors, John Hodgart fae Garnock 

Academy, pints oot in his essay, “.we 

need tae mak siccar that aw weans leave the 
schuil literate in their ain native tungs as 
weill as oor ain distinctive form o standard 
English.” 

Oot o nineteen contreebutors, aichteen is fae 
Scotland an yin is fae furth o Scotland:- Koen 
Zondag, Research Officer, Frisian Centre for 
Bilingual Education, Leeuwarden, The 
Netherlands. 

Yin o oor newer maimbers in Scots Tung 
hues wirked a nummer o years wi the Frisian 
leid in the Frisian Islands an we thocht thae 
wittins wad be o nae sma intrest tae her. 

Gin oniebodie’s wantin for mair wittins anent 
the abuin buik, ye micht try ringin:- 

01671 402786 or 01330 811264. 

Electronic Pen Feres. 

We unnerstaun a new ploy Is bein set up on 
the Internet for scuils hi Matthew Fitt 
complouterin wi the Scots Language 
Resource Centre at Perth. Tae be kent as 
Net Neibours, this is a wey for the bairns o 
yin scuil tae scrieve e-mail letters, aw in 
Scots, tae the bairns o anither on a yin tae yin 
foond. It’s proponed tae set it up for aw the 
Scottish scuils tae stert wi an then aiblins tae 
gaun furth o Scotland (intemaitlonal) 

An unalike wey o thinkin 

Yin o oor maimbers haed a raicent want tae 
contack wi yin o thae saftware helplines efter 
haein bother wi a wird-sorter program. Wi 
the vice on the ither end o the phone bein gey 
English, it wis necessar tae chynge ower tae a 
Scottish Standard English. Efter bein speirt 
gin the licht at the floppy disk drive wis oot, 
he reponed, “There’s three lights around the 
floppy drive. Two are on and one is off.” 
Efter a pause, the English vice speirt, “I don’t 
understand. Have the lights moved? How 
could one of them come off?” 

“Sorry, I’ll start again.” quo the maimber, 
“Two of the lights are in and one of them is 
out” Tho the twa sets o prepositions haed 
the same meanin tae him, yin o thaim wis 
giein the English vice naethin but fash. 
Funny fowk - an aw at 50p a meenit tae. 
Kinna like the twa English bairns veesitin wi 
thair Scottish grannie. Efter the grannie 
haed feenished giein thaim an innin tae the 
faimlie dug, she speirt, “Are ye no gaun tae 
gie the dug a wee clap then?” The twa 
bairns gied yin-anither a bumbazed leuk then 
thai baith stertit tae clap thair hauns. 

Anither exemplar came aboot in the days 
whan thare yaised tae be a guid gaun herrin 
fishin roond the coasts o oor kintra. A 
hauflin went aff wi his grandfaither in the 
ring-netter “Felicity” (LH142), on a week’s 
fishin for herrin oot o Seahooses. Ae 
forenuin whan the yole wis in the herbour 


liverin the catch fae the nicht afore, he wis 
sent ashore tae the shops for the messages. 
Amang ither things, he wis telt tae get fower 
hauf-loafs an whan he speirt the baker, did he 
no juist tak baud o twa hauf-loafs an cut Ilka 
yin in twa wi a muckle knife. Ivver syne 
thon day, that laddie his aye wunnert whit 
wey a hauf-loaf is cried a hauf-loaf whan it 
leuks juist like a hail yin. He cuid aye 
unnerstaun whit wey a cuttin-hauf wis cried 
“cuttin” for day-auld breid wis aye easier tae 
cut but whit wey wis it cried a “hauf’? 
Aiblins the SNDA micht hae the answeir. 

The kinna advert tae pit 
fowk aff awthigither. 

Ally McCoist is aye richt joco on the tellie, 
parteeclar on thon sports quiz program, A 
Question of Sport, whaur he aye comes 
ower knackie, relaxed an naitral. Ye canna 
no tak tae him or listen tae whit he says. But 
whit aboot thon Living Design windae advert 
whaur Ally says, “The best signing I ever 
made!”? Hiv ye ivver heard oniebodie 
warslin like that tae get oot wirds his mooth 
wisna yaised wi? He comes ower like 
somebodie that kens whit he’s sayin isna true 
an he’s haein a bother getting his tung oot o 
his chowk. We canna see oniebodie bein 
taen in wi thon threap whan Ally hissel disna 
leuk as if he believes whit he’s sayin. But 
thare wis nae need for it tae be that wey at 
aw. Aw that wis wantin wis tae alloo him 
tae say, “The best signin A ivver made!” 
Ally cuid hae haunelt that nae bother an pit 
the pint ower wi a bit mair owerance. 
Adverteesers shuid tak tent but, whit cuin ye 
expeck fae fowk that thinks an American 
souch’s the best for sellin oniethin fae 
cosmetics tae double-glazin? Wha, forby 
adverteesin fowk, wad lippen an American 
vice mair nor a Scottish yin? 

The Complaynt of Scotland. 

On Friday 20t. o this month, BBC 2 pit on a 
televised adaptation o the abuin poleetical 
afftak scrievit in 1550 bi the upsteerin Scots 
priest, Robert Wedderbum. As the scriever 
sets oot at the stert, he scrievit it in the tung o 
the common fowk o Scotland ralther nor onie 
fantoosh, lang-syllabled English sae that he 
cuid tell o hoo the land o Scotland 
(personified bi Sarah o Take the High Road) 
an its honest common fowk wis sae sair duin 
tae bi the English invasions ower the times o 
the Ruch Wooin. But it wisna juist the 
English that herriet the land an the fowk In 
thae days an the guid priest pints tae hoo the 
land an the fowk didna get the bleld an the 
uphaud thai haed the richt tae expeck fae 
thair ain nobles an clergy. Faur ower monie 
o thaim wur sindert atween thair lealtie tae 
thair kintra an its fowk an thair lealtie tae 
thair ain pootches whan English gowd wis 
thare for the askin. It wisna the furst time 
oor kintra haed dreed sair times for the want 
o a common lealtie amang oor mlin desses 
an clergy, an it wadna be the lest time aither. 
Thon parcel o rogues haes been wi us for 
monie a year. The shaw taen the furm o a 


nummer o soliloquies bi twa-three fowk in 
language that wis a guid respectable Scots. 

Haud Yer Wheesht? 

That wis the title o Rennie McOwan’s airticle 
anent the Scots Leid Resource Ha that 
kythed in Aprile’s edeetion o The Scots 
Magazine. Tho he scrieves in English, he 
gies a guid couthie an uphaudin scrift o 
whaur the Scots leid is the day an whit’s bein 
duin for it bi the SLRC an ither upsteerers. 
His backgrund cultur is pairt Gaelic an pairt 
Lawland an this shaws wi his threap at the 
stert whaur he says that, “Monie o us haed 
twa vices in the bygane - yin for oor freens 
an yin for the hoose or the scuil.” (owerset 
fae Eng.) Maist o us wad nae doot awn tae 
haein ae leid for the scuil an anither for the 
hoose an oor freens but for aw that, he shaws 
a guid kennin o the leid, in his hert as weel’s 
his heid, an he’s no sweir tae fend it fae time 

For aw that the airticle is scrievit in English, 
thare monie dauds o it quotit in Scots sic as 
this yin bi Stuart McHardy, 

“Ane o the constant joys o warkin at the 
SLRC is the feedback we get fae teachers 
tellin us aboot how muckle thair bairns like 
Scots lessons - hairdly surprisin gin ye think 
it’s the language maist fowk in Scotland first 
hear. Ah see the main thrust o ma job as 
helpin tae remove the discrimination an 
prejudice agin Scots that his led tae sae 
monie folk bein turned aff eddication fer life 
whan first meetin wi the teacher saying 
‘Dinna say dinnal’ ” 

At the hinneren, he gies a quote fae Lewis 
Grassic Gibbon’s Sunset Song, 

“You wanted the words they’d known 
(family, neighbours and of the land) and 
used, forgotten in the far-off youngness of 
their lives, Scots words to tell your heart, 
how they wrung it and held it, the toil of their 
days and unendingly their fight. And the 
next minute you were English, back to the 
English words so sharp and clean and true - 
for a while, for a while, till they slid so 
smooth from your throat you knew they 
could never say anything that was worth 
saying at all”. 

An owerset o his feenish says, “ Aiblins 
that’s ower dangin tae English, but the souch 
o Scots language is thare sae hert-grippin 
like. The Scots Language Resource Centre 
tyauves awa, an bit bi bit an gey sickerlie it 
spreeds its ain hank. It haes selt its consaits 
tae me... .an mony a mickle maks a muckle”. 




